I 1990-årene var Simen Agdestein – på samme måte som i 1980-årene – Norges klart sterkeste sjakkspiller. Ved inngangen til 1990-årene var Agdestein Norges eneste stormester i sjakk. I løpet av tiåret fikk Norge også sin andre, tredje og fjerde stormester, i henholdsvis Jonathan Tisdall (våren 1995), Einar Gausel (høsten 1995) og Rune Djurhuus (1996). I det årlige norgesmesterskapet var det Berge Østenstad som dominerte; gjennom 1990-årene vant han fire kongepokaler (1990, 1994, 1997, 1999).